**Közép-európai Könyvtár- és Információtudományi Szemle**

**(Central European Library and Information Science Review, CELISR)**

# Etikai kódex

A **Central European Library and Information Science Review**, **CELISR** (Közép-európai Könyvtár- és Információtudományi Szemle) az Országos Széchényi Könyvtár és a Budapesti Műszaki és Gazdaságtudományi Egyetem Országos Műszaki Információs Központ és Könyvtár közös kiadású könyvtár- és információtudományi szakfolyóirata.

A folyóirat negyedévente jelenik meg, **nyílt hozzáférésű (gyémánt)** kiadványként: mind a publikálás, mind a cikkek letöltése ingyenes. A folyóirat nem számít fel a szerzőknek cikkfeldolgozási díjat (APC), benyújtási vagy közzétételi díjat. Az írásokat a CC BY-NC-SA (Nevezd meg! - Ne add el! - Így add tovább!) licenc alapján tesszük közé, ennek értelmében a felhasználóknak joguk van a cikkek teljes szövegét másolni és terjeszteni bármilyen módon vagy formában, illetve jogukban áll azt átdolgozni, amennyiben a szerző(ke)t megfelelően feltüntetik , azaz hivatkoznak rá(juk). (A licenchez kapcsolódó további feltételek [itt](https://creativecommons.org/licenses/by-nc-sa/4.0/deed.hu) olvashatók.) A cikkek gyors publikálását online first megjelenés biztosítja.

A CELISR célja megőrizni és továbbfejleszteni a Könyvtári Figyelő és a Tudományos és Műszaki Tájékoztatás (TMT) értékeit. A folyóirat magyar és angol nyelvű tanulmányokat is közöl, így lehetőséget biztosít a hazai eredmények és jó gyakorlatok nemzetközi láttatására, amellett, hogy tájékoztatást nyújt a könyvtár- és információtudomány globális trendjeiről, valamint a szakmai érdeklődésre számot tartó belföldi és külhoni fejleményekről.

A CELISR publikálási lehetőséget nyújt a Kárpát-medencében és a diaszpórában élő magyar könyvtárosok számára, valamint törekszik arra, hogy a könyvtár- és információtudomány területén összekapcsolja a közép-európai régióban működő szakembereket.

\*\*\*

### **1. Nyilatkozat a publikálással kapcsolatos etikai alapelvekről**

A Central European Library and Information Science Review, CELISR (Közép-európai Könyvtár- és Információtudományi Szemle, ISSN: 3004-1651 (Online)) az Országos Széchényi Könyvtár és a Budapesti Műszaki és Gazdaságtudományi Egyetem Országos Műszaki Információs Központ és Könyvtár közös kiadású, online megjelenő könyvtár- és információtudományi szakfolyóirata.

A folyóirat a Tanulmányok rovatban megjelenő írások esetén a kettős vak bírálat (double-blind review) folyamatát alkalmazza. A folyóiratban megjelenő közlemények kiadásához hozzájáruló valamennyi érintett félnek (szerző, főszerkesztő, szaklektorok, kiadók) el kell fogadnia az elvárt erkölcsi magatartásra vonatkozó szabályokat.

Az Etikai Kódex összeállításakor figyelembe vettük a COPE (Publikációs Etikai Bizottság, <http://publicationethics.org/about>) Folyóirat-szerkesztők helyes gyakorlatára vonatkozó irányelveit (Best Practice Guidelines for Journal Editors).

### **2. A közlésre vonatkozó döntések**

A folyóirat főszerkesztője dönti el, hogy a publikálásra beküldött közlemények közül melyek kerülnek közlésre a lapban. A „Tanulmányok” rovatba érkező közlemények esetén döntését a szaklektorok által megküldött bírálatokra alapozhatja: ha a két bíráló közül csak az egyik javasolja a közlemény megjelentetését, a főszerkesztő dönthet a közlés mellett vagy ellene. Ebben, ahogy általában más közlemények esetén is, kikérheti a szerkesztőség, illetve a szerkesztőbizottság véleményét.

A főszerkesztő döntéshozatalkor mindenekelőtt a folyóirat szerkesztőbizottsága által megszabott irányelvek, a folyóirat szakmai-tudományos profilja, a hatályos szerzői jogi és egyéb vonatkozó jogszabályok értelmében jár el. Döntésekor figyelembe veheti a plagizálást vizsgáló eszközök és/vagy személyek vonatkozó eredményeit. Döntésének meghozatalához segítséget kérhet a szerkesztőség, a szerkesztőbizottság, illetve a tanácsadó testület egyes tagjaitól, illetve a szaklektoroktól.

### **3. Esélyegyenlőség**

A főszerkesztő minden esetben a szerzők nemére, faji hovatartozására, szexuális irányultságára, vallási meggyőződésére, etnikai származására, állampolgárságára vagy politikai nézeteire való tekintet nélkül értékeli a közlemények szellemi tartalmát.

### **4. Titoktartás**

A főszerkesztő és a szerkesztői munkában érintett egyéb munkatársak semmilyen információt nem adnak tovább a publikálásra beküldött közleménnyel kapcsolatban. Ez alól kivételt képez maga a szerző, a bírálatot végző szaklektorok, illetve a potenciális szaklektorok, a szerkesztésben és közreadásban érintett egyéb tanácsadók, valamint a kiadók.

### **5. Közzététel és összeférhetetlenség**

A beküldött közleményben található, korábban nem publikált információkat a szerkesztőség tagjai nem használhatják fel saját kutatási és publikációs céljaikra, csupán a szerző kifejezett írásbeli hozzájárulásával.

\*\*\*

### **6. A szaklektorok feladatai**

#### **6.1 Hozzájárulás a főszerkesztői döntésekhez**

A szaklektor segíti a főszerkesztőt a döntéshozatalban, a bírálatban megfogalmazott tanácsaival támogatja a szerzőt a cikke tudományos színvonalának emelésében.

#### **6.2 Hatékonyság**

A felkért lektornak ésszerű időn belül nyilatkoznia kell arról, hogy elvállalja-e határidőre az elküldött közlemény értékelésének, szakmai bírálatának az elkészítését. Ha úgy találja, hogy szakmai felkészültsége nem elegendő, avagy nem áll módjában a megszabott határidőre elkészíteni a bírálatot, kötelessége értesíteni a főszerkesztőt.

#### **6.3 Titoktartás**

A bírálatra elküldött közleményeket bizalmasan kezelendő dokumentumnak kell tekinteni. Ezeket kizárólag a főszerkesztő engedélyével lehet nyilvánosságra hozni vagy megvitatni másokkal.

#### **6.4 Objektivitás**

A véleményezést elfogulatlanul kell végezni. A bírálat kizárólag a tanulmány állításain alapulhat. A szaklektoroknak véleményüket világos érvekkel kell alátámasztaniuk.

#### **6.5 Forrásmegjelölések és hivatkozások**

A szaklektoroknak jelezniük kell, ha a szerző nem használja megfelelően a felhasznált forrásokat, vagy figyelmen kívül hagyja a tanulmány témakörében korábban megjelent releváns szakirodalmat. Bármely kijelentést, amely egy már korábban megjelent munkából származó megfigyelést, gondolatmenetet vagy érvet tartalmaz, kísérnie kell a megfelelő hivatkozásnak. A szaklektornak ugyanakkor fel kell hívnia a szerkesztő figyelmét bármely lényegi hasonlóságra vagy átfedésre a vizsgált kézirat és egyéb, általa ismert, korábban már közzétett anyag között.

#### **6.6 Közzététel és összeférhetetlenség**

A szakmai bírálat során szerzett információkat a szaklektorok nem használhatják fel személyes céljaikra, valamint nem értékelhetik a közleményt, ha annak bármely szerzőjével, illetve a szerző intézményével összeférhetetlenség merül fel.

### \*\*\*

### **7. A szerzők kötelességei**

#### **7.1 A közlésre vonatkozó irányelvek**

A kéziratok befogadásának alapfeltétele a publikációs és etikai irányelvek elfogadása és betartása. Az értelmezések és a következtetések levonása kizárólag tényeken vagy elfogulatlan és logikus bizonyításon alapulhat. A tanulmány háttéradatait pontosan kell megadni.

#### **7.2 Eredetiség és plágium**

A szerkesztőbizottság az eredetiséget ellenőrzi, amellett a szerzőknek szavatolniuk kell, hogy a tanulmány teljes egészében saját, eredeti szellemi alkotásuk. Amennyiben felhasználták mások munkáját, akkor azokat megfelelően hivatkozzák és idézzék.

#### **7.3 Többszörös publikálás**

Azonos szövegű és tartalmú közlemény több folyóirathoz való egyidejű benyújtása etikátlan és elfogadhatatlan. Kivételt képezhet az az eset, amikor az eredeti írás a benyújtottétól eltérő nyelven látott napvilágot. Így például a magyar nyelvű változat mellett az angol nyelvű, illetve a megjelent angol nyelvű változat mellett a magyar nyelvű verzió publikálása is hasznos lehet a kutatási eredmények széles körű hozzáférése szempontjából.

#### **7.4 Forráshivatkozás**

Az idézett művekre minden esetben szakszerűen kell hivatkozni. A szerzőknek hivatkozniuk kell mindazokra a kiadványokra, amelyek befolyásolták munkájukat.

#### **7.5 Szerzőség**

Szerzőként szerepeltetni kell mindazon személyeket, akik érdemben hozzájárultak a közlemény koncepciója kialakításához, a közlemény tervezéséhez és elkészítéséhez, valamint társszerzőként azokat, akik még jelentős mértékben hozzájárultak a mű elkészítéséhez. Közreműködőként meg kell említeni mindazokat, akik részt vettek a kutatási projekt bizonyos lényeges szakaszaiban. A szerzőnek szavatolnia kell, hogy valamennyi jogosult társzerző szerepel a kéziratban, illetve meg kell győződnie arról, hogy a megjelentetésre elfogadott tanulmány végső verzióját az összes társszerző megismerhette.

#### **7.6 Közzététel és összeférhetetlenség**

A szerzőknek minden esetben nyilvánosságra kell hozniuk a kutatás elvégzéséhez kapott pénzügyi támogatások forrásait.